סקיילקס, הנשלטת באופן לא רשמי בידי איש העסקים יעקב לוקסנבורג, פירסמה אתמול (ב') עקרונות להסדר חוב חדש שגיבשה מול הנאמנים של מחזיקי האג"ח של החברה. ההסדר מציע תספורת של כ–50% למחזיקים הלא מובטחים של החברה. מרבית החוב הלא מובטח יומר למניות, ובמקום כלל הסדרות הנסחרות כיום החברה תנפיק סדרה חדשה בשווי כולל של 220 מיליון שקל.
המשמעות עבור בעלי המניות של סקיילקס היא שהחברה נלקחת מהם ומניותיהם אינן שוות דבר. לאחר ההסדר יהפוך לוקסנבורג לבעל השליטה הרשמי בחברה בשל אחזקה של אג"ח בידי חברת לפידות. האופציות שקיבל בתמורה להעמדת הערבות לפעילותה השוטפת של החברה יאפשרו לו ליהנות מנתח נוסף של 32% ממניות החברה לאחר ההסדר, אם יבצע המרה למניות.
לסקיילקס יש חוב כולל של 923 מיליון שקל לבעלי האג"ח. מתוך חוב זה, סדרות אג"ח ד' ו־ו' מחזיקות בחוב מובטח במניות פרטנר (לפי שווי של 27.34 שקל מניה) של 166 מיליון שקל, וכן בחוב לא מובטח של 42 מיליון שקל. מחזיקי האג"ח מסדרות ז'־ט' ו–1 מחזיקות בחוב לא מובטח של 415 מיליון שקל, וכן חוב מובטח במניות פרטנר (לפי שווי של 27.34 שקל למניה) של 158 מיליון שקל.
הסדרה החדשה, שתונפק במקום שבע הסדרות הקיימות כיום, תהיה צמודה למדד המחירים לצרכן ותישא ריבית של 2%. פירעון הקרן יחל ב–2016. בשנתיים הראשונות יבוצע פירעון קרן בסכום שנתי של 10 מיליון שקל, בשלוש השנים לאחר יבוצע פירעון קרן שנתי של 15 מיליון שקל, וב–2022 תיפרע יתרת הקרן.
לטובת הסדרה החדשה ישועבדו נכס בפתח תקוה (כנראה בניין), אחזקות החברה במניות סקיילקס ויז'ן ו–30% מכל התקבולים נטו שתקבל החברה מהתביעות, כגון התביעה הנגזרת על סך 100 מיליון שקל שהוגשה נגד בעלי המשרה בחברה בגין חלוקת דיווידנד שלא מרווחים. בנוסף על כך, ישועבד הדיווידנד שאותו אמורה להעביר קבוצת סבן בסכום של 33.4 מיליון שקל.
בשטר הנאמנות של הסדרה החדשה נקבעו כמה תנאים מגבילים שעל החברה לעמוד בהם, ובהם שסקיילקס לא תחלק דיווידנד עד לפירעון של 75% מהסדרה, אלא אם מחזיקי האג"ח אישרו לה ברוב מיוחד; לא ישלמו דמי ניהול לאיש מבעלי המניות שמונו לבעלי משרה בחברה; והחברה תתחייב לא לבצע עסקות בעלי עניין, למעט עסקות זניחות שעמדו בתנאים מגבילים. עוד התחייבה סקיילקס, כי לא יחול שינוי בפעילותה, והפעילות העיקרית של מכירת מוצרי סמסונג בישראל לא תימכר ללא אישור מחזיקי האג"ח. נוסף על כך, ללא אישור של מחזיקי האג"ח אסור יהיה לסקיילקס לבצע רכישות עצמיות של אג"ח, או לחלופין להרחיב את הסדרה או לגייס חוב באמצעות הנפקת סדרה חדשה, למעט אם זה גיוס שנדרש לה לפעילותה השוטפת; שליש מחברי הדירקטוריון יהיו חיצוניים או בלתי תלויים; והחברה תתחייב כי לא תבוצע השקעה הונית בסכום של יותר מ–8 מיליון שקל ללא הסכמת המחזיקים.
לאחר ההסדר סקיילקס אמורה להיוותר עם NAV חיובי של 10 מיליון שקל לפחות. החברה הבהירה כי ההסדר נוגע רק למחזיקי האג"ח של החברה, כשהוא לא יחול על שאר הנושים, ובהם הבנקים, שלהם ישולם החוב במלואו. כעת תבקש החברה מבית המשפט אישור לכנס אסיפות מחזיקים ותחל לנהל מו"מ על תנאי ההסדר המפורט.